Droptanker laget av XL-rør er et bedre og rimeligere alternativ - Ny Teknikk
Den 16. juni ble en ny og spennende droptank montert i Størsrudveien på Sørum i Akershus. Denne tanken består av fem stk. Wavin XL-rør med innvendig diameter på 1600 mm, hvert rør med lengde på 6 meter. Det er maskinentreprenør Åge Haverstad AS som utfører dette prosjektet.
Vi var til stede denne morgenen da entreprenøren startet arbeidet med å skjøte de store rørdelene sammen. Det samme er Leif Bjarne Steinbakken fra Ahlsell. Han var kommet ens ærend fra Hamar for å overvåke og ikke minst få en praktisk veiledning i monteringen av XL-rørene.
Trykkutjevning og fordrøyning
– Droptanken skal brukes både til trykkutjevning og fordrøyning, forteller Steinbakken. – I den ene enden av tanken skal det settes opp et overbygg. Avløpsvannet pumpes så inn, og så sørger gravitasjonen for at vannet renner gjennom tanken og videre nedover til renseanlegget.